14 Ena dua tale na Siga ni Vakacecegu ni curu ina nona vale e dua na nodra iliuliu na Farisi me kana, era sa qai wanonovi koya matua.2 E dua na tagane e toka e liu vua, e vuvuce tu na yagona.3 Mani tarogi ira na kila vinaka na Lawa kei ira na Farisi o Jisu: “E tara na veivakabulai ena Siga ni Vakacecegu se sega?”+4 Sega ni dua e vosa. E tara na tagane ya o Jisu, e vakabulai koya qai tukuna vua me lako.5 Mani kaya vei ira: “O cei vei kemuni, ke lutu na luvena tagane se bulumakau ina toevu+ ena Siga ni Vakacecegu me sega ni dreta mai vakatotolo?”+6 Era sega ni sauma rawa nona taro.7 Ni raica nodra digitaka tiko na sureti na idabedabe e cake,+ e tukuna sara vei ira e dua na vosa vakatautauvata. E kaya:8 “Ni dua e sureti iko ena kana magiti ni vakamau, kua ni lai dabe ena vanua dokai.+ De muri mai e dua tale e sureti e dokai cake vei iko.9 Ena qai lako mai o koya e sureti kemudrau qai kaya vei iko, ‘Me toka i keri o koya qo.’ O na qai lako ena madua ni o sa na lai tiko sara mai ra.10 Ia ni o sureti, mo dabe sara mai ra. Ni lako mai o koya e sureti iko ena qai kaya, ‘Noqu itau, lako sara i cake.’ O na qai dokai e matadra kece na sureti.+11 Ni o koya e vakacerecerei koya ena vakamalumalumutaki, o koya e vakamalumalumutaki koya ena vakacerecerei.”+12 Sa qai vosa vua na tagane a sureti koya: “Ni o vakarautaka na ivakasigalevu se ivakayakavi, kua ni kacivi ira nomu itokani, se tacimu, se wekamu, se o ira na vutuniyau oni veitikivi. De ra qai sureti iko tale ena dua na gauna mera sauma kina na nomu veisureti.13 Ia ni o vakarautaka na magiti, sureti ira na dravudravua, na lokiloki, na gera, kei na mataboko.+14 O na marau ni sega vei ira na ka mera sauma vei iko. O na qai saumi nira sa vakaturi+ na yalododonu.”15 Ni rogoca qo e dua vei ira na sureti, e qai kaya vua: “E marau o koya ena kana* ena Matanitu ni Kalou.”16 E kaya vua o Jisu: “E vakarautaka e dua na magiti levu e dua na turaga,+ qai sureta e levu mera lai vakayagataka.17 Ni sa gauna ni vakayakavi, e qai tala nona dauveiqaravi me lai tukuna vei ira na sureti, ‘Ni lako mai, sa vakarau tu na ka kece.’18 Ia era vakaiulubale kece.+ E kaya vua na kena imatai, ‘Au se qai volia ga e dua na were, meu se lai raica mada, au kerea meu vosoti.’19 E kaya e dua tale, ‘Au volia e tini na bulumakau, au na via lai raica mada, au kerea meu vosoti.’+20 E kaya tale e dua, ‘Au se qai vakawati ga, au na sega kina ni rawa yani.’21 Mani lako na dauveiqaravi me lai vakasavuya na itukutuku vua na nona turaga. Dua na ka nona cudru na itaukeinivale, mani kaya vua na nona dauveiqaravi, ‘Lako yani vakatotolo ina tolonisala lelevu kei na tolonisala lalai ena koro, mo kauti ira mai na dravudravua, na lokiloki, na mataboko, kei na gera.’22 Sega ni dede sa mai kaya na dauveiqaravi, ‘Noqu turaga, sa vakayacori na nomuni ivakaro, ia e se lala ga na vale.’23 E qai kaya na turaga vua na dauveiqaravi, ‘Lako yani ina gaunisala lelevu kei na sala lalai, uqeti ira mera lako mai, me tawa vinaka sara noqu vale.+24 Au kaya vei kemudou, e sega ni dua vei ira na sureti e liu ena tovolea na ivakayakavi+ au vakarautaka.’”25 Era tomani koya tiko ena ilakolako e dua na ilala levu, mani vuki qai kaya vei ira:26 “Ke lako mai vei au e dua qai sega ni cati* tamana, tinana, watina, luvena, tacina, ganena, se nona bula sara mada ga,+ ena sega ni rawa ni noqu tisaipeli.+27 O koya e sega ni colata nona kaunirarawa* me muri au, e sega ni rawa ni noqu tisaipeli.+28 Me kena ivakaraitaki, o cei vei kemuni e via tara e dua na valececere ena sega ni dabe mada me cakacakataka na kena isau, me raica se sa veirauti me vakaotia kina se sega?29 De lakolako ena viria oti ga na kena yavu sa na sega tale ni vakaotia rawa, era na qai dredrevaki koya kece na vakararai tu,30 nira kaya, ‘O ka qo e tekivu tara vale ga qai sega ni vakaotia rawa.’31 Se tui cava ena tayabe yani ina buca ni ivalu me sega ni dabe mada me veivosakitaka, ena vala rawa na 10,000 na nona sotia kei na 20,000 na sotia e kauta mai na kena meca?32 Ke sega ni rawata, ena tala yani nona mata ni se yawa mai na kena meca qori, me rawa nira veivakameautaki.33 Ena vakatale ga kina o kemudou, ena sega ni rawa ni noqu tisaipeli+ o koya e sega ni vakanadakuya nona iyau kece.34 “E vinaka dina na masima, ia ke yali na kena tuituina, ena qai vakatuituinataki tale ena cava?+35 E sega mada ga ni yaga ina qele se maniwa. Sa na kolotaki ga i tuba. Me rogoca o koya e vakadaligana, me rogoca sara.”+
fij_Latn